Poštovani predśjedniče Crne Gore,

Poštovani učesnici manifestacije „Dani dijaspore“,

Uvažene građanke i građani Bara i Crne Gore,

Ekselencije, dame i gospodo,

Izražavam veliko zadovoljstvo i čast da vas kao domaćin ovogodišnje manifestacije „Dani dijaspore-iseljenika“ pozdravim u ime Opštine Bar i u svoje ime, da učesnicima manifestacije poželim dobrodošlicu u grad koji čuva i njeguje poštovanje prema gostima, a našim iseljenicima koji su za ovo okupljanje doputovali sa svih meridijana poželim srdačnu dobrodošlicu - dobrodošli u Bar, dobrodošli u vašu Crnu Goru!

Dobrodošli na svoje, među svojom rodbinom i prijateljima. Sa ponosom možemo reći da ste uprkos mnogim izazovima i iskušenjima koje sa sobom nosi život u nepoznatom, postali uspješni i ostvareni ljudi, koji su zajedno sa svojim porodicama širom svijeta čuvali kulturni i nacionalni identitet naše države i formirali iseljenička udruženja koja su zavrijedila poštovanje u gradovima širom svijeta od Čikaga do Sidneja, ni jednog trenutka ne zaboravljajući ko ste i odakle ste.

Izgradnja savremene Crne Gore neraskidivo je povezana sa našim iseljeništvom. U vremenima u kojima su se preplitala mnoga iskušenja, Crna Gora je uspjela da očuva međuvjersku i međunacionalnu matricu, suočavajući se sa brojnim političkim i društvenim izazovima krajem prošlog i početkom ovog vijeka, ali nikada nije, niti će, zaboraviti one koji su u takvim vremenima odlazili sa nadom u bolje sjutra. Jer ni oni nisu zaboravili ovaj grad i ovu Državu.

Nosili su je u srcu, godinama i generacijama nakon odlaska, ali su znali u presudnim momentima za svoju državu, da se upute nazad da pomognu opstanak Crne Gore. Tako je bilo prije više od 100 godina, kada je više hiljada ljudi, mahom mladića iz Kanade i Amerike krenulo iz luke Halifaks preko Napulja, Brindizija i Medove da pomognu borbi za spas i oslobođenje Crne Gore. Ostao je veliki žal što je ova misija tragično okončana za većinu njih, pred kapijom Crne Gore, do koje nijesu uspjeli da dođu i pomognu borbama Crnogoraca u Prvom svjetskom ratu.

Tako je bilo i 2006. godine, kada su naši sunarodnici prepoznali važnost istorijskog trenutka za obnovu crnogorske državnosti, koji su svoje osjećaje patriotizma dali Crnoj Gori, i listom je podržali 21. maja te svijetle godine, da bismo danas imali svoju državnu kuću, nezavisnu i međunarodno priznatu državu Crnu Goru, na ponos prošlih i budućih generacija.

Crna Gora je danas moderna, stabilna evropska država, čiji je društveni, demokratski i ekonomski napredak vidljiv u svim oblastima, gdje postoji osnova za dalji razvoj, kome možemo svi doprinositi.

A to i jeste cilj državne politike Crne Gore – da se u njoj živi kvalitetnije i bolje, da se iz Crne Gore ne odlazi potrebom, i da joj se vraća željom. Danas se u Crnu Goru dolazi veselim povodima – u obilazak zavičaja i rodbine, za odmor od posla i zbog čežnje za rodnim krajem, za obnovu starih kuća i imanja za odmorište za stare dane.

U tom svijetlu, nije slučajno što je Bar ove godine domaćin ovog skupa. Bar ima veliku dijasporu, i ovo su dani kada se posebno radujemo dolascima i susretima u našem gradu. Pored toga, ponosni smo na uspjehe naših ljudi u inostranstvu – radujemo se njihovim poslovnim ostvarenjima koji su pokazatelj napornog rada i odricanja, a još ponosniji kada vidimo da oni ne zaboravljaju Bar, i kada žele da svoje ideje za doprinos Crnoj Gori, njenim razvojnim ciljevima sprovedu ovdje.

Želim da večeras, sa ovog mjesta, kao domaćin ove manifestacije, iskažem puno poštovanje i zahvalnost na pomoći koju u kontinuitetu iseljenici pružaju u različitim priikama i potrebama, u mnogim humanitarnim akcijama, prilikom izgradnje velikog broja kulturnih, vjerskih i obrazovnih objekata.

Opština Bar prepoznaje vrijednost ovih poduhvata naših ljudi, i spremni smo da radimo na zajedničkim projektima i da unapređujemo saradnju, koju smo i do sada imali na zavidnom nivou, kako sa udruženjima iseljenika u inostranstvu, tako i sa iseljenicima koji svoje zamisli žele da realizuju na teritoriji barske opštine. Saradnja kakvu Opština Bar baštini sa iseljenicima iz Mrkojevića ,Krajine, Crmnice, Zubaca i drugih krajeva našeg grada mogu biti primjer svima kakav odnos imamo i kakav odnos gradimo.

Dame i gospodo,

Nadam se da će u ovih nekoliko dana koliko ovdje borave brojni predstavnici iseljeničkih organizacija doživjeti Bar kao svoju kuću, a svi oni koji potiču iz ovog kraja, kao svoju sigurnu luku, svoj Pristan, sada i bilo kada ako odluče da život provedu u zemlji svojih predaka.

Uz srdačne čestitke laureatima ovogodišnjih priznanja, neka večeras dodijeljene nagrade budu dodatni motiv svim udruženjima da nastave sa vrijednim radom na očuvanju i unapređenju kulture, tradicije, jezika i identiteta naših ljudi u iseljeništvu, koje iz Crne Gore pronose svjetskim prostranstvima.

Želim vam ugodan boravak u Baru!

Hvala vam na pažnji.